Sengeandew zutun te edhendiyè key te elempuey zan,
midsinuǥung kenami is bahi he uripen he mid-ulinan te mezaat he mulin-ulin he ibpeketagnè din.
Ne zekelà is selapì he nekuwa te teǥiuripen kandin pinaaǥi te kebpenagnè din.
Ne miduma kenami ki Pablo haazà is bahi he ebpengulahì te,
“Heini is menge etew,
menge suluǥuen sikandan te lavew he Megbevayà.
Ibpesavut dan keniyu is paaǥi wey kew melibri te idsilut din.”
Ne kada andew zutun iyan en haazà ed-ul-ulahan din.
Ne te malù neuǥet,
si Pablo,
kenè en ebpekeantus ne midlilingey ne migkeǥiyan din haazà is mezaat he mulin-ulin te,
“Pinaaǥi te ǥehem te ngazan ni Jesu Kristu,
egkeǥiyan ku sikew he med-awè ka keniyan te vahi!”
Ne zutundutun mid-ewaan haazà is bahi te mezaat he mulin-ulin.
Ne is menge teǥiuripen dutun te vahi,
hein netuenan dan he naawà is kegketiǥayun dan pinaaǥi zutun te vahi,
ne migewazan dan si Pablo wey si Silas ne miguyud dan pehendiyà te menge punuan te inged he zutun te pelasa.
Ne hein diyè dan en,
impeetuvang dan te menge upisyal he Rumanu ne ke sikandan te,
“Heini he menge etew,
menge Hudiyu sikandan ne ebaal zan te samuk kayi te inged tew.
Ibpenurù dan is menge vetasan he supak te velaud tew.
Ne sikitew is menge Rumanu,
kenè kiw mulà ebpekezawat wey ebpeketuman te ibpenurù dan he vetasan.”
Ne zutun midtistiǥusan haazà te mezakel he menge etew is kedsumbunga zan ki Pablo wey ki Silas;
ne haazà is menge upisyal,
mibpemindas dan is menge ugelingen ni Pablo wey ni Silas su edlevasan dan ne insuǥù dan he vuǥela haazà is dezuwa.
Ne hein nepurung en mevuǥel si Pablo wey si Silas,
mibpirisu sikandan.
Sikan is ebantey zutun te pirisuwan,
midteleenan dan he purungi zin bentayi haazà is dezuwa.
Ne zutun in-ahuk din sikandan diyà te ruǥu he ziyà te teliwazà te pirisuwan,
ne is menge paa zan,
midlipit te petungà.
Ne hein metaneb en is kezukileman,
mid-ampù si Pablo wey si Silas wey migkanta zan is edalig te Megbevayà,
ne ebpememineg kandan is menge zuma zan he pirisu.
Ne zutun midtik-ew medlinug te utew mezesen ne nepurung mehuyung haazà is pirisuwan.
Ne segugunà nepuwas is menge lekeb dutun te pirisuwan ne nengetangtang is menge pusas te langun he menge pirisu.
Ne zutun nepukew sikan is ebantey zutun te pirisuwan.
Ne hein neehè din he nengepuwas is menge lekeb te pirisuwan,
kunaan din ke nemekepelaǥuy is menge pirisu ne midhulavut din is sundang din.
Edsundangen din en pezem is lawa zin su edhiket.
Ne zutun mibensag si Pablo te,
“Kenè nu pelii is lawa nu su heini key zed te seled ne wazà mibpelaǥuy kenami.”
Ne haazà is ebantey,
midsuǥù he uwita is sulù ne migaanggaan medseled ne midluhud is egkerkeren diyà te etuvangan ni Pablo wey ni Silas.
Ne miduma zin sikandan diyà te ǥawas ne ke sikandin te,
“Hengkey is ed-ul-ulahan ku wey a melibri te silut te Megbevayà?”
Ne midtavak dan te,
“Tuu ka te Nengazen he si Jesus ne egkelibri ka,
ne egkelibri zaan is pemilya nu ke edtuu zan.”
Ne sikandin wey is menge emurè din diyà te valey zin,
impesavut kandan eni Pablo is Lalag te Nengazen.
Ne zutun te metaneb pa is kezukileman,
migkuwa si Pablo wey si Silas dutun te ebantey te pirisuwan,
ne mibpenlùluan din is menge palì dan ne zutun mibewtismuwan dan sikandin wey is tivuuk he pemilya zin.
Impepemenahik din si Pablo wey si Silas diyà te valey zin ne impekaan din.
Ne sikandin wey haazà is pemilya zin,
utew zan nengelipey su neketuu zan en te Megbevayà.
Ne hein nepawà dutun,
midsuǥù te menge upisyal he menge Rumanu is menge pulis.
Ke sikandan te,
“Ipaawè niw en heeyan he menge etew.”
Ne zutun midtudtul haazà ki Pablo te ebantey te pirisuwan.
Ke sikandin te,
“Insuǥù te menge upisyal he Rumanu he ibpaawà kew en ki Silas.
Ne ebpekeawà kew en kun asal kinahanglan he wazà samuk.”
Ne zutun,
wazà dewata ni Pablo ne migkaǥi sikandin diyà te menge pulis te,
“Kenà egkehimu su ed-inged key he zizalem te velaud te inged he Ruma ne nesupak dan is belaud te menge Rumanu su wazè key zan imbistigaha ne wazè key mekesupak te velaud,
ne impevuǥel key zan diyà te etuvangan te langun he menge etew ne mibpirisu key zan.
Ne ǥuntaan id-eles-eles key keniyu ibpaawa!
Kenà egkehimu su kinahanglan he iyan ebpaawà kenami sikan is menge egalen niw he upisyal he Rumanu.”
Ne haazà is lalag ni Pablo,
midtudtul zutun te pulis diyà te menge upisyal,
ne hein netuenan dan he sakup bes si Pablo wey si Silas te inged he Ruma,
nengehandek dan.
Ne tenged dutun midhendiyè dan ne mibuyù dan te pesaylu.
Ne miduma zan sikandan diyà te ǥawas te pirisuwan ne midhengyuan dan he med-awè dan dutun te inged.
Ne mid-awà si Pablo wey si Silas dutun te pirisuwan ne midhendiyè dan te valey ni Lydia.
Midlelaǥan dan is menge tumutuu ne midsembaǥan dan wey meheǥet is kedtuu zan.
Ne zutun midlaus dan te hipanew zan.